Zimbabwe vat nou swart boere se plase(Argieffoto: Maroela Media) Die Zimbabwiese regering het begin om grond van swart boere, wat oorspronklik van wit boere onteien is, terug te neem. Dit nadat swart boere wat twee dekades gelede by omstrede grondhervormings baat gevind het, skynbaar nie die grond na wense benut nie. Die grond sal nou aan opkomende (swart) boere gegee word wat al vir jare wag vir bewerkbare grond. Anxious Masuka, minister van landbou in Zimbabwe, het Woensdag gesê diegene wat verskeie plase of grond besit wat nie benut word nie, sal dit aan ander boere moet afstaan. “Zimbabwe het ŉ beperkte geografiese ruimte en 99% van die grond is reeds aan boere toegeken,” het hy gesê. “Die grond wat nou by swart boere afgeneem is, sal aan ander swart boere, wat op die waglys is, toegeken word.” Oudpres. Robert Mugabe het destyds grondhervormingsinisiatiewe van stapel gestuur waarin wit boere dikwels met geweld van hul plase verwyder is. Dié hervorming het ten doel gehad om die nalatenskap van Britse kolonialisme reg te stel, maar in die praktyk het veelvuldige plase in baie van Mugabe se noue bondgenote se skote geval. Talle van hierdie nuwe boere het min kennis, opleiding en ondersteuning gehad en groot dele van die landboubedryf is daardeur lamgelê. Zimbabwe ly al geruime tyd onder chroniese voedseltekorte, terwyl ŉ kwartmiljoen boere op ŉ waglys is om bewerkbare grond te kry. Masuka sê die regering sal nie produktiewe plase terugneem nie. Masuka het tydens die opening van die jaarlikse tabakveilings gesê dat bruikbare plaasgrond reeds teruggeneem is. Hy het egter nie hieroor uitgebrei nie. Masuka se adjunkminister, Vangelis Haritatos, het aan AFP gesê die regering het nou voormalige wit kommersiële boere toegelaat om deur gesamentlike ondernemings na sommige plase terug te keer. “Ons moet ons land tot selfvoorsiening neem – in voedsel en voeding.” Volgens die Famine Early Warning Systems Network loop Zimbabwe die risiko om teen September ŉ volslae hongersnood te hê wat sowat 10 miljoen van Zimbabwe se 15 miljoen burgers sal raak. Dit kom glo ná ŉ swak reënseisoen. Die land maak al geruime tyd staat op donateurs vir basiese voedselvoorrade.